2012.gada 24.janvārī Noteikumi Nr.71

Rīgā (prot. Nr.5 11.§)

**Kārtība, kādā tirdzniecības vietā vai speciāli izveidotā iepakojuma pieņemšanas punktā savāc iepakojumu, kuram nepiemēro depozīta sistēmu**

Izdoti saskaņā ar

Atkritumu apsaimniekošanas likuma

6.panta 4.punktu

1. Noteikumi nosaka:

1.1. kārtību, kādā savāc un apsaimnieko iepakojumu, kuram nepiemēro depozīta sistēmu un kuru pieņem tirdzniecības vietā vai speciāli izveidotā iepakojuma pieņemšanas punktā (turpmāk – iepakojums);

1.2. prasības komersantam, kurš pieņem iepakojumu.

2. Komersants pieņem iepakojumu:

2.1. tirdzniecības vietā, ja iepakojuma pieņemšanas punkts iekārtots atbilstoši normatīvajiem aktiem par paškontroli pārtikas apritē, higiēnu un būvniecību;

2.2. speciāli izveidotā iepakojuma pieņemšanas punktā, kura atrašanās vieta atbilst pašvaldības teritorijas plānojumā atļautai teritorijas izmantošanai un kura izveide nav pretrunā ar sabiedrisko kārtību, neietekmē vidi, personu dzīvību, veselību vai mantu.

3. Komersants:

3.1. iepakojumu pieņem gan nebojātu (iepakojumu iespējams atkārtoti izmantot paredzētajam mērķim), gan bojātu (iepakojumu nav iespējams atkārtoti izmantot paredzētajam mērķim). Ja iepakojumu nav paredzēts atkārtoti izmantot un pieņemšanas brīdī tas nav bojāts, apsaimniekotājs uzreiz pēc pieņemšanas iepakojumu sabojā līdz tādai pakāpei, lai to vairs nevarētu atkārtoti izmantot paredzētajam mērķim;

3.2. bojāto iepakojumu ievieto atkritumu savākšanas konteinerā, kas uzstādīts iepakojuma pieņemšanas punktā un paredzēts attiecīgajam iepakojuma materiālam;

3.3. nebojāto iepakojumu, kuru ražotājs atkārtoti izmanto paredzētajam mērķim, novieto un uzglabā tam īpaši paredzētā vietā;

3.4. pieņemot iepakojumu, to uzskaita un reģistrē, norādot materiāla veidu un daudzumu (skaitu gabalos un svaru kilogramos). Iepakojumu, kuru ražotājs atkārtoti izmanto paredzētajam mērķim, uzskaita atsevišķi.

4. Komersants, kurš pieņem iepakojumu, nodrošina:

4.1. pieņemtā iepakojuma transportēšanu uz attiecīgā iepakojuma pār­strādes objektu, šķirošanas vai uzglabāšanas vietu vai komercdarbības veikšanas vietu, kur ražotājs iepakojumu atkārtoti izmanto vai sagatavo atkārtotai izmantošanai paredzētajam mērķim;

4.2. pieņemtā un transportētā iepakojuma daudzuma (skaita un svara) uzskaiti pa materiālu veidiem, pamatojot to ar uzskaites dokumentiem. Atkārtoti lietojamo iepakojumu uzskaita atsevišķi no vienreiz lietojamā iepakojuma. Datus glabā vismaz trīs gadus un pēc pieprasījuma sniedz vides aizsardzības valsts iestādēm.

5. Komersants, kurš pieņem iepakojumu, Valsts vides dienestā saņem atkritumu savākšanas, pārvadāšanas, pārkraušanas, šķirošanas vai uzglabāšanas atļauju saskaņā ar normatīvajiem aktiem par kārtību, kādā izsniedz un anulē atļauju atkritumu savākšanai, pārvadāšanai, pārkraušanai, šķirošanai vai uzglabāšanai. Atļaujā norāda iepakojuma pieņemšanas punkta faktisko adresi.

6. Komersants par pieņemto iepakojumu var maksāt atlīdzību personai, kura šo iepakojumu nodod.

7. Komersants, kurš pieņem iepakojumu par maksu:

7.1. iepakojuma pieņemšanas punktā atbilstoši normatīvajiem aktiem par kārtību, kādā norādāmas preču un pakalpojumu cenas, norāda maksas apmēru par iepakojumu;

7.2. izsniedzot personai pirkuma čeku vai citu darījumu apliecinošu dokumentu par pieņemto iepakojumu, norāda pieņemtā iepakojuma daudzumu (skaitu vai svaru).

8. Komersants, kurš pieņem iepakojumu, katru gadu līdz attiecīgā gada 1.martam iesniedz pārskatu valsts sabiedrībā ar ierobežotu atbildību "Latvijas Vides, ģeoloģijas un meteoroloģijas centrs" saskaņā ar normatīvajiem aktiem par vides aizsardzības valsts statistikas pārskatu veidlapām.

9. Šo noteikumu prasību ievērošanu kontrolē Valsts vides dienests.

## Ministru prezidents V.Dombrovskis

Vides aizsardzības un

reģionālās attīstības ministrs E.Sprūdžs